สรุปภาวะตลาดต่างประเทศ ประจำวันที่ 11 ต.ค. 2565
สรุปภาวะตลาดต่างประเทศ ประจำวันที่ 11 ต.ค. 2565
สรุปภาวะตลาดต่างประเทศ ประจำวันที่ 11 ต.ค. 2565
12 ต.ค. 2565

ดัชนีดาวโจนส์ตลาดหุ้นนิวยอร์กปิดบวกเพียงเล็กน้อยในวันอังคาร (11 ต.ค.) ขณะที่ดัชนี S&amp;P500 และ Nasdaq ปิดในแดนลบ ท่ามกลางการซื้อขายที่ผันผวน โดยตลาดได้รับแรงกดดันจากการที่กองทุนการเงินระหว่างประเทศ (IMF) ปรับลดคาดการณ์เศรษฐกิจโลก และธนาคารกลางอังกฤษ (BoE) ส่งสัญญาณยุติการพยุงตลาดพันธบัตร
ดัชนีเฉลี่ยอุตสาหกรรมดาวโจนส์ปิดที่ 29,239.19 จุด เพิ่มขึ้น 36.31 จุด หรือ +0.12%, ดัชนี S&amp;P500 ปิดที่ 3,588.84 จุด ลดลง 23.55 จุด หรือ -0.65% และดัชนี Nasdaq ปิดที่ 10,426.19 จุด ลดลง 115.91 จุด หรือ -1.10%
ตลาดหุ้นยุโรปปิดลดลงในวันอังคาร (11 ต.ค.) เป็นวันที่ 5 ติดต่อกัน เนื่องจากนักลงทุนวิตกเกี่ยวกับแนวโน้มการชะลอตัวของเศรษฐกิจโลก และผลกำไรของบริษัทจดทะเบียนที่ถูกกดดันจากการที่ธนาคารกลางต่าง ๆ เร่งปรับขึ้นอัตราดอกเบี้ยเพื่อควบคุมเงินเฟ้อ
ทั้งนี้ ดัชนี STOXX 600 ปิดที่ 387.95 จุด ลดลง 2.17 จุด หรือ -0.56%
ดัชนี CAC-40 ตลาดหุ้นฝรั่งเศสปิดที่ 5,833.20 จุด ลดลง 7.35 จุด หรือ -0.13%, ดัชนี DAX ตลาดหุ้นเยอรมนีปิดที่ 12,220.25 จุด ลดลง 52.69 จุด หรือ -0.43% และดัชนี FTSE 100 ตลาดหุ้นลอนดอนปิดที่ 6,885.23 จุด ลดลง 74.08 จุด หรือ -1.06%
ตลาดหุ้นลอนดอนปิดลดลงในวันอังคาร (11 ต.ค.) เนื่องจากความเสี่ยงด้านภูมิรัฐศาสตร์ และแนวโน้มอัตราดอกเบี้ยที่เพิ่มขึ้นส่งผลกระทบต่อตลาดหุ้นทั่วโลก ขณะที่นักลงทุนมุ่งความสนใจไปที่การดำเนินมาตรการใหม่ ๆ ของธนาคารกลางอังกฤษ (BoE) เพื่อพยายามยับยั้งการร่วงลงของราคาพันธบัตรรัฐบาล
ทั้งนี้ ดัชนี FTSE 100 ตลาดหุ้นลอนดอนปิดที่ 6,885.23 จุด ลดลง 74.08 จุด หรือ -1.06%
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบในวันอังคาร (11 ต.ค.) เนื่องจากนักลงทุนกังวลว่าความต้องการใช้น้ำมันในตลาดโลกจะได้รับผลกระทบจากภาวะเศรษฐกิจถดถอย และสถานการณ์การแพร่ระบาดของโรคโควิด-19 ในประเทศจีน
ทั้งนี้ สัญญาน้ำมันดิบ WTI ส่งมอบเดือนพ.ย. ลดลง 1.78 ดอลลาร์ หรือ 2% ปิดที่ 89.35 ดอลลาร์/บาร์เรล
ส่วนสัญญาน้ำมันดิบเบรนท์ (BRENT) ส่งมอบเดือนธ.ค. ลดลง 1.9 ดอลลาร์ หรือ 2% ปิดที่ 94.29 ดอลลาร์/บาร์เรล
สัญญาทองคำตลาดนิวยอร์กปิดบวกในวันอังคาร (11 ต.ค.) โดยได้แรงหนุนจากการที่ดอลลาร์ชะลอการแข็งค่า ขณะที่นักลงทุนจับตาการเปิดเผยดัชนีราคาผู้บริโภค (CPI) ของสหรัฐในวันพรุ่งนี้ เพื่อหาสัญญาณบ่งชี้ทิศทางอัตราดอกเบี้ยของธนาคารกลางสหรัฐ (เฟด)
ทั้งนี้ สัญญาทองคำตลาด COMEX (Commodity Exchange) ส่งมอบเดือนธ.ค. เพิ่มขึ้น 10.8 ดอลลาร์ หรือ 0.64% ปิดที่ 1,686 ดอลลาร์/ออนซ์
สัญญาโลหะเงินส่งมอบเดือนธ.ค. ลดลง 12.8 เซนต์ หรือ 0.65% ปิดที่ 19.487 ดอลลาร์/ออนซ์
สัญญาพลาตินัมส่งมอบเดือนม.ค. เพิ่มขึ้น 3.3 ดอลลาร์ หรือ 0.37% ปิดที่ 899.1 ดอลลาร์/ออนซ์
สัญญาพัลลาเดียมส่งมอบเดือนธ.ค. ลดลง 17.50 ดอลลาร์ หรือ 0.8% ปิดที่ 2,150.40 ดอลลาร์/ออนซ์
ดอลลาร์สหรัฐแข็งค่าเพียงเล็กน้อยเมื่อเทียบกับสกุลเงินหลัก ๆ ในการซื้อขายที่ตลาดปริวรรตเงินตรานิวยอร์กในวันอังคาร (11 ต.ค.) ขณะที่นักลงทุนจับตาการเปิดเผยดัชนีราคาผู้บริโภค (CPI) ของสหรัฐในวันพรุ่งนี้ เพื่อหาสัญญาณบ่งชี้ทิศทางอัตราดอกเบี้ยของธนาคารกลางสหรัฐ (เฟด)
ทั้งนี้ ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน เพิ่มขึ้น 0.06% แตะที่ระดับ 113.2150
ยูโรแข็งค่าเมื่อเทียบกับดอลลาร์สหรัฐ ที่ระดับ 0.9712 ดอลลาร์ จากระดับ 0.9706 ดอลลาร์ ขณะที่เงินปอนด์อ่อนค่าลงสู่ระดับ 1.1025 ดอลลาร์ จากระดับ 1.1058 ดอลลาร์ ส่วนดอลลาร์ออสเตรเลียอ่อนค่าลงแตะที่ระดับ 0.6267 ดอลลาร์สหรัฐ จากระดับ 0.6298 ดอลลาร์สหรัฐ
ดอลลาร์สหรัฐแข็งค่าเมื่อเทียบกับเงินเยน ที่ระดับ 145.85 เยน จากระดับ 145.67 เยน และแข็งค่าเมื่อเทียบกับดอลลาร์แคนาดา ที่ระดับ 1.3812 ดอลลาร์แคนาดา จากระดับ 1.3758 ดอลลาร์แคนาดา แต่ดอลลาร์อ่อนค่าลงเมื่อเทียบกับฟรังก์สวิส ที่ระดับ 0.9976 ฟรังก์ จากระดับ 0.9994 ฟรังก์